Lamantinai
Lamantinai (Trichechus) – sirenų būrio, lamantininių šeimos didelių vandens žinduolių gentis. Gyvena Karibų baseine, Amazonės ir Vakarų Afrikos upių baseinuose. Šie žoliaėdžiai gyvūnai gyvena seklumose ir minta vandens augmenija. Lamantinų šeimos atstovai nuo diugonių skiriasi kaukolės ir uodegos formomis. Lamantino uodega turi irklo formą, o diugonių – „šakutės“ formą. Pastovi dantų kaita, iš esmės nebūdinga žinduoliams. Nauji dantys, kaip ir drambliams, augdami žandikaulyje pamažu išstumia senus ir nudilusius dantis.